Kvapioji araukarija

Kvapioji araukarija (Araucaria bidwillii) – araukarijinių šeimos, araukarijų genties medis. Auga Australijoje, daugiausiai pietryčių Kvynslande. Svarbus vietinių gyventojų kultūroje, nes medžio sėklos tradiciškai naudojamos maistui.Farjon, A., Filer, D. (2013). An Atlas of the World's Conifers: An Analysis of Their Distribution, Biogeography, Diversity and Conservation Status. Netherlands: Brill, p. 349

 Paplitimas 

Kvapioji araukarija yra endeminis Australijos augalas, tačiau nėra plačiai paplitusi: natūraliai auga tik rytinėje Australijos pakrantėje, daugiausiai pietryčių Kvynslande (kaip kad Bunjos kalnų nacionaliniame parke) ir gerokai rečiau šiaurės rytinėje valstijos dalyje. Medžiai aptinkami 150–1200 m aukštyje, vietovėse su 900–2000 mm kritulių kiekiu.Boland, D. J., McDonald, M. W. (2006). Forest Trees of Australia. Austria: CSIRO Publishing, p. 40

 Ypatumai 

Medžiai masyvūs, 30–45 m aukščio ir iki 1,5 m diametro kamienu. Kamienas tiesus, didžioji dalis apatinės dalies be šakų, laja ovalios piramidės formos. Pačios šakos nešakotos, galuose apaugusios lapais. Lapai primena plokščius spyglius, yra standūs ir aštrūs, ant šakų augantys spirale. Užaugina didelius apvalius apie 30 cm skersmens ir iki 10 kg sveriančius kankorėžius, sudarytus iš segmentų su pailgos formos maždaug 3–5 cm ilgio sėklomis dar vadinamomis bunja riešutais.Boland, D. J., McDonald, M. W. (2006). Forest Trees of Australia. Austria: CSIRO Publishing, p. 40 Medžių plitimas lėtas, nes didesnis kankorėžių derlius pasitaiko kas 3–4 metai ir jie prinokę nukrenta ant žemės vientisi, sėklos neišsibarsto platesniame plote. Nėra žinoma, kad sėklas išplatintų kurie nors jomis mintantys gyvūnai.Smith, I. R., & Butler, D. (2002). The Bunya in Queensland’s forests. Queensland Review, 9(2), 31-38.

 Panaudojimas 

Kvapiosios araukarijos sėklos valgomos neapdorotos, tačiau gali būti ir skrudinamos, verdamos, daromi miltai kepiniams.Wilkinson, J. (2005). Nut Grower's Guide: The Complete Handbook for Producers and Hobbyists. Cocos (Keeling) Islands: CSIRO Publishing, p. 214. Mediena naudojama muzikos instrumentų gamybai.Boland, D. J., McDonald, M. W. (2006). Forest Trees of Australia. Austria: CSIRO Publishing, p. 40

 Galerija 

 Šaltiniai 

Kategorija:Araukarijiniai
Kategorija:Riešutai ir sėklos